Rīgā, 2024.gada 15.maijā

Zantes pamatskolas skolēnu vecākiem

Cienījamie vecāki!

Paldies Jums par sniegto atbalstu izglītības iestādes akreditācijā! Esam pateicīgi tiem vecākiem, kuri piedalījās sarunā ar akreditācijas ekspertu komisiju, kā arī visiem vecākiem, kuri atbalsta skolas ikdienas darbu. Šobrīd, kad akreditācija ir noslēgusies, vēlamies Jūs informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

Zantes pamatskola ir akreditējama uz 6 gadiem, apliecinot, ka tās darbība atbilst optimālam kvalitātes līmenim. Vērtējot kvalitātes jomas “Atbilstība mērķiem”, “Kvalitatīvas mācības”, “Iekļaujoša vide” un “Laba pārvaldība” kvalitātes līmenis ir “labi”[[1]](#footnote-1), kas nozīmē, ka skola iegulda optimālu darbu nepieciešamo pārmaiņu ieviešanā:

|  |  |
| --- | --- |
| **Joma** | **Kvalitātes vērtējuma līmenis** |
| **Atbilstība mērķiem** | **Labi** |
| **Kvalitatīvas mācības** | **Labi** |
| **Iekļaujoša vide** | **Labi** |
| **Laba pārvaldība** | **Labi** |

Zantes pamatskolas stiprā puse ir skolas ilggadējā pieredze krīzes ģimenē piedzīvojušo skolēnu un skolēnu no audžuģimenēm integrācijā skolas vidē un mācību darbā, kā arī individualizēta pieeja akadēmisko zināšanu uzlabošanai gan šiem, gan visiem pārējiem skolēniem, veicinot skolēnu sociāli emocionālo mācīšanos.

Zantes pamatskolā tiek īstenots kvalitatīvs izglītības process, veikta izglītojamo vērtēšana un notiek sadarbība starp skolēniem, skolotājiem un skolas vadību. Skola realizē iekļaujošu izglītību un vērotajās mācību stundās redzama mācību darba diferenciācija.

Akreditācijas ekspertu komisija jomā “Atbilstība mērķiem” vērtēja arī skolēnu sasniegumus ikdienas mācību procesā un valsts pārbaudes darbos. Tika secināts, ka pamatā vidējie sasniegumi ikdienas mācību procesā atbilst valsts pārbaudes darbos iegūtajiem rezultātiem – pamatizglītības posmā 72% skolēnu ikdienas procesā sasniedz optimālus mācību rezultātus (vidēji 5-7 balles un augstāk). Skolēnu vidējie statistiskie sasniegumi ikdienas mācību darbā atšķiras par +/- 6% no valsts pārbaudes darbos iegūtajiem rezultātiem pēdējo divu mācību gadu laikā. Lai sasniegtu vēl augstākus rezultātus, akreditācijas ekspertu komisija ieteica skolai pilnveidot skolas “Vērtēšanas kārtību”, paredzot konsekvences ievērošanu vienādas pieejas principiem skolotājiem, izliekot semestra un gada vērtējumus mācību priekšmetos un papildinot formatīvās un summatīvās vērtēšanas savstarpējo saskaņotību un summatīvo darbu atbilstību kompleksa snieguma vērtēšanai, kā arī pilnveidot skolotāju, skolēnu un vecāku izpratni par formatīvo vērtēšanu, tās mērķiem un veidiem, kā arī vērtēšanas pieejas maiņu 2024./25.m.g.

Zantes pamatskolas direktores Kristīnes Elksnītes profesionālās darbības vērtējums jomā “Laba pārvaldība” ir novērtēts ar “Labi”. Akreditācijas ekspertu komisija novērtē direktores zināšanas par audzināšanas, mācīšanas un mācīšanās jautājumiem, kā arī ieguldījumu izglītības iestādes vides un iekšējās kultūras veidošanā, mērķtiecīgi un sistemātiski vadot kolektīvu un mācību darbu, reizē veicot audzināšanas darbu, radot priekšnoteikumus iekļaujošas vides veidošanai un sniedzot atbalstu katra skolēna izaugsmei. Direktore, konsultējoties ar visām iesaistītajām pusēm, argumentēti un demokrātiski pieņem lēmumus, uzņemas atbildību, ir līdere kolektīvā, veiksmīgi sadarbojas gan ar skolas dibinātāju, gan skolotājiem, gan skolēniem un vecākiem. Direktores komunikācijas prasmes izceļ visu iesaistīto mērķgrupu dalībnieki.

Akreditācijas ekspertu komisija, veicot savu darbu, izmantoja šādas metodes:

* 1. Intervijas un sarunas ar skolas direktori, direktores vietniekiem, pedagogiem, skolas dibinātāja pārstāvjiem, skolēniem, skolēnu vecākiem.
	2. 11 mācību stundu vērošana.
	3. Skolas apskate kopā ar skolēnu pārstāvjiem.
	4. Dokumentu un informācijas analīze (skolas pašnovērtējuma ziņojums, skolas attīstības plāns, ikgadējais darba plāns, izglītojamo mācību sasniegumu vērtēšanas kārtība, skolvadības sistēma E–klase, audzināšanas darba prioritātes trīs gadiem un to izvērtējums, Valsts izglītības informācijas sistēmā pieejamie dati, iekšējās kārtības un drošības noteikumi, Edurio aptaujas rezultāti).
	5. Situāciju analīze ar dažādām mērķgrupām par pedagoģijas un skolas aktuālās darbības jautājumiem.
	6. Tīmekļvietnes un komunikācijas sociālajos medijos izpēte.

Novēlu Jums sekmīgu turpmāko sadarbību ar skolas vadību un pedagogiem, kā arī skolai nezaudēt fokusu uz katra izglītojamā individuālajām zināšanām, prasmēm, iemaņām un talantu attīstību.

Akreditācijas ekspertu komisijas vadītāja Agnese Pūtele

1. Skolas darbību vērtē piecos kvalitātes vērtējuma līmeņos: “nepietiekami”, ”jāpilnveido”, “labi”, “ļoti labi”, “izcili”. [↑](#footnote-ref-1)